DA Den Europæiske Unions Tidende CE 84/186

(2004/C 84 E/0226)

SKRIFTLIG FORESPØRGSEL E-0258/04

af Olivier Dupuis (NI) til Kommissionen

(3. februar 2004)

Om: Cambodja: mord på medlemmer af oppositionen

Den 22. januar i år blev Chea Vichea, en cambodjansk fagforeningsleder, myrdet ved højlys dag i Phnom Phens centrum. Chea Vichea, der blev 36 år, var formand for Arbejdernes uafhængige fagforening i kongeriget Cambodja — en bevægelse han selv havde grundlagt i 1996 sammen med lederen af oppositionen Sam Rainsy. Med sine 38 000 medlemmer er den så langt den største og mest aktive fagforening. I juli sidste år havde Chea Vichea på sin mobiltelefon modtaget dødstrusler — døds-sms'er. Det var lykkedes politiet at identificere den person, der havde sendt beskeden, men da det drejede sig om en meget magtfuld person, havde politiet sagt til Chea Vichea, at man ikke kunne beskytte ham og rådet ham til at forlade landet. Chea Vichea havde også indberettet denne episode til De Forenede Nationers kontor for menneskerettigheder. Det Amerikanske udenrigsministerium har øjeblikkelig og kraftigt fordømt dette mord, det sidste i en lang række politiske drab og drabsforsøg, som i løbet af de sidste måneder og uger har ramt aktivister fra Sam Rainsys parti, oppositionspartiet som sammen med FUNSINPEC udgør Den demokratiske Alliance. Således blev Lay Kong myrdet den 10. januar. Den 15. januar led Chhin La og Keo Chan samme skæbne. Den 16. januar slap Chhoeum Chhoeung ved en mirakel fra et mordforsøg ved at søge tilflugt i PSR's regionale hovedsæde. Adskillige politiske iagttagere giver premierminister Hun Sen og hans omgivelser ansvaret for dette klima af anspændthed og terror, som skulle være skabt med det formål at få oppositionen til at adlyde premierministerens forgodtbefindende, for så vidt angår dannelsen af den nye regering.

Har Kommissionen reageret officielt på de drab, som politiske personligheder og aktivister er blevet ofre for i de sidste uger i Cambodja? Hvilke initiativer har den taget eller agter den at tage for at gøre premierminister Hun Sen forståeligt, at sådanne metoder er absolut uacceptable? Mener Kommissionen ikke, at en sådan situation kalder på et kraftigt og konvergerende initiativ fra det internationale samfund? Er Kommissionen i denne forbindelse ikke enig i, at den med fordel kunne foreslå Rådet at søsætte et initiativ sammen med USA, Japan og Australien med det formål at medvirke med stor vægt ved udarbejdelsen af en politisk løsning på den alvorlige krise, som Cambodja i dag befinder sig i?

Svar afgivet på Kommissionens vegne af Chris Patten

(4. marts 2004)

Kommissionen deler til fulde det ærede medlems bekymringer for de seneste voldshandlinger og den atmosfære af frygt og straffrihed, som stadig er fremherskende i Cambodja.

Kommissionen håber oprigtigt, at de cambodjanske myndigheder vil træffe de fornødne foranstaltninger, i overensstemmelse med gældende lov, til at tackle de seneste voldshandlinger. Den støtter også opfordringerne til alle politiske partier i Cambodja om at fortsætte forhandlingerne på en konstruktiv og fredelig måde, som kan føre til hurtig dannelse af en ny regering.

Kommissionens og medlemsstaternes repræsentanter i Phnom Penh vil fortsat følge situationen i Cambodja nøje og er stadig villige til at overveje yderligere handling for at bryde det politiske dødvande.